De Rundfahrt is easchtmois 1980 vom RV Weiß-Blau München ois Internationale Südbayern-Rundfahrt für Senioren ab 35 Jahren austragn worn. 1982 is da Verein RSV Internationale Bayern-Rundfahrt gründt worn und da Radius vom Renna auf ganz Bayern ausdehnt worn. Nachdem de UCI as Mindestalter für Seniorenfahra auf 41 Jahre erheht hot, is des Konzept gändert worn.  Seit 1989 is des Renna a offens Radlrenna fia Profimannschaften und Amateure. Easchta Gesamtsiega is 1989 da Kai Hundertmarck gwen. 1991 war mid da amerikanischn Mannschaft Motorola zum easchtn Moi a echte Top-Mannschaft am Start vo dem Renna. 1997 san nebn am Team Telekom no fünf Profimannschaftn am Start gwen. Seit 1999 is de Bayern Rundfahrt de vom Radsport-Weltverband UCI am hechstn eingstufte Länderrundfahrt vo Deitschland.  2003 ham insgesamt 18 Mannschaftn an da Bayern Rundfahrt teilgnumma, darunta Team Telekom, Team Gerolsteiner, Crédit Agricole, Saeco und Jean Delatour. 2004 war da Jens Voigt ois easchta Fahra zum dritten moi Gesamtsiega, Erik Zabel is auf sein 15. Etappnsieg kemma. Mehr ois oa Million Zuaschaua warn an da Streckn. 2005 hod da Weltradsportverband UCI des Renna in de Hors Categorie (HC) eiteilt. De Bayern-Rundfahrt ghert damid zu de wichtigstn Renna in da Europa-Serie. Da Zeitfahr-Spezialist Michael Rich vom Team Gerolsteiner hot de Gesamtwertung mid knappm Vorsprung auf Alexander Winokurow (T-Mobile) gwunna. 2006 hot dann da Alberto Martinez aus Spanien gwunna.